
Z A K O N
O IZMENAMA I DOPUNAMA KRIVIČNOG ZAKONIKA
Član 1.

U Krivičnom zakoniku („Službeni glasnik RSˮ, br. 85/05, 88/05 – ispravka, 107/05 – ispravka, 72/09, 111/09, 121/12, 104/13, 108/14, 94/16, 35/19 i 94/24), u članu 55a reči: „Za krivično delo” zamenjuju se rečima: „(1) Za krivično delo”, a posle reči: „raspona propisane kazne” dodaju se reči: „polazeći od najmanje mere te kazne”.

U tački 1. posle reči: „osuđen za” dodaju se reči: „ista ili istovrsna”.

Posle stava 1. dodaje se stav 2. koji glasi:

„(2) Pod ranijom osudom podrazumeva se osuda za krivično delo koja je utvrđena pravnosnažnom presudom domaćeg suda, odnosno suda strane države.”.

Član 2.

Naziv člana i član 348. menja se i glasi: 

„Nedozvoljeno držanje i nošenje vatrenog oružja, municije i eksplozivnih materija
Član 348.

(1)
Ko neovlašćeno drži vatreno oružje, njegove delove, municiju ili eksplozivne materije, 
kazniće se zatvorom od jedne do osam godina i novčanom kaznom.

(2)
Ako je predmet dela iz stava 1. ovog člana vatreno oružje, municija, eksplozivne materije ili sredstva na bazi eksplozivnih materija, 3D štampano vatreno oružje ili gasno oružje, čija izrada, prodaja, nabavka, razmena ili držanje nije dozvoljeno građanima ili je u pitanju veća količina oružja, municije ili sredstava ili se radi o drugim sredstvima velike razorne moći, 
učinilac će se kazniti zatvorom od dve do dvanaest godina i novčanom kaznom.

(3)
Ko neovlašćeno nosi predmete iz st. 1. i 2. ovog člana, 
kazniće se zatvorom od pet do petnaest godina.

(4)
Ko neovlašćeno nosi predmete dela iz stava 1. ovog člana za čije nabavljanje i držanje ima odobrenje nadležnog organa, 
kazniće se zatvorom od jedne do osam godina.

(5)
Oružje, njegovi delovi, municija, eksplozivne materije ili sredstva iz st. 1- 4. ovog člana oduzeće se.ˮ.

Član 3.

Posle člana 348. dodaju se nazivi članova i čl. 348a do 348g koji glase:

„Nedozvoljena proizvodnja vatrenog oružja, municije i eksplozivnih materija
Član 348a
(1)
Ko neovlašćeno izrađuje vatreno oružje, njegove delove, municiju ili eksplozivne materije ili vrši 3D štampanje vatrenog oružja, njegovih delova i municije ili ponovo aktivira onesposobljeno vatreno oružje, 

kazniće se zatvorom od jedne do osam godina i novčanom kaznom.
(2)
Ako je predmet dela iz stava 1. ovog člana vatreno oružje, municija, eksplozivne materije ili sredstva na bazi eksplozivne materije ili gasno oružje, čija izrada, prodaja, nabavka, razmena ili držanje nije dozvoljeno građanima ili su u pitanju veće količine oružja, municije ili sredstava ili se radi o drugim sredstvima velike razorne moći, 
učinilac će se kazniti zatvorom od dve do dvanaest godina i novčanom kaznom.

(3)
Ko poseduje 3D nacrte za proizvodnju vatrenog oružja iz st. 1. i 2. ovog člana, 
kazniće se zatvorom od jedne do osam godina i novčanom kaznom.

(4)
Vatreno oružje, njegovi delovi, municija, eksplozivne materije, sredstva ili 3D nacrti za proizvodnju vatrenog oružja oduzeće se.
Nedozvoljen promet i krijumčarenje vatrenog oružja, municije i eksplozivnih materija
Član 348b
(1)
Ko bez ovlašćenja uvozi, izvozi, ili na drugi način stiče, prodaje, isporučuje, premešta ili vrši prenos vatrenog oružja, njegovih delova, municije ili eksplozivnih materija na teritoriji Srbije ili iz ili preko teritorije Srbije u drugu državu i iz druge države na teritoriju Srbije, 
kazniće se zatvorom od tri do dvanaest godina.

(2)
Ako je predmet dela iz stava 1. ovog člana vatreno oružje, municija, eksplozivne materije ili sredstva na bazi eksplozivnih materija ili gasno oružje, čija izrada, prodaja, nabavka, razmena ili držanje nije dozvoljeno građanima ili su u pitanju veće količine oružja, municije ili se radi o drugim sredstvima velike razorne moći ili oružje nije označeno ili je nepravilno označeno, 
učinilac će se kazniti zatvorom od pet do petnaest godina.

(3)
Ako je delo iz st. 1. i 2. ovog člana izvršeno od strane grupe, ili je učinilac ovog dela organizovao mrežu preprodavaca ili posrednika, 
učinilac će se kazniti zatvorom od najmanje pet godina.

(4)
Ako je delo iz st. 1. i 2. ovog člana izvršeno od strane organizovane kriminalne grupe, 
učinilac će se kazniti zatvorom od najmanje deset godina.

(5)
Vatreno oružje, njegovi delovi, municija i eksplozivne materije oduzeće se.

Neovlašćeno ispitivanje, žigosanje i obeležavanje oružja, naprava ili municije 

Član 348v
(1)
Ko neovlašćeno ispituje, žigoše i obeležava oružje, naprave ili municiju, 
kazniće se zatvorom od šest meseci do pet godina i novčanom kaznom.

(2)
Oružje, njegovi delovi, naprave, municija i sredstva namenjena za izvršenje dela iz stava 1. ovog člana oduzeće se.

(3)
Pod oružjem, napravom ili municijom iz stava 1. ovog člana podrazumevaju se oružje, naprave i municija, određeni u smislu zakona koji uređuje ispitivanje, žigosanje i obeležavanje oružja, naprava ili municije. 

Falsifikovanje žigova ili oznaka za ispitivanje, žigosanje i obeležavanje oružja, naprava i municije
Član 348g
(1)
Ko u nameri da ih upotrebi kao prave, napravi lažne žigove ili oznake za ispitivanje, žigosanje i obeležavanje oružja, naprava i municije ili ko u istoj nameri takve prave žigove ili oznake uništi, ukloni ili preinači ili ko takve lažne ili preinačene žigove ili oznake upotrebi kao prave, 
kazniće se novčanom kaznom ili zatvorom do tri godine.

(2)
Žigovi ili oznake iz stava 1. ovog člana oduzeće se.

(3)
Pod oružjem, napravom ili municijom iz stava 1. ovog člana podrazumevaju se oružje, naprave i municija, određeni u smislu člana 348v stav 3. ovog zakonika.ˮ. 

Član 4.

Danom početka primene čl. 2. i 3. ovog zakona prestaju da važe član 348. Krivičnog zakonika („Službeni glasnik RSˮ, br. 85/05, 88/05 – ispravka, 107/05 – ispravka, 72/09, 111/09, 121/12, 104/13, 108/14, 94/16, 35/19 i 94/24) i čl. 40. i 41. Zakona o ispitivanju, žigosanju i obeležavanju oružja, naprava i municije („Službeni glasnik RS”, broj 87/18).
Član 5.

Ovaj zakon stupa na snagu osmog dana od dana objavljivanja u „Službenom glasniku Republike Srbije”, a odredbe čl. 2. i 3. ovog zakona počinju da se primenjuju nakon devet meseci od dana stupanja na snagu ovog zakona.

